Diari Oficial de la Generalitat Valenciana


Sumari del DOGV 9187, del 04-10-2021 (2021/9866)

RESOLUCIÓ de 29 de setembre de 2021, del president de l'Institut Valencià de Cultura, per la qual es convoquen beques per al perfeccionament de joves músics de fins a un mes de duració durant l'any 2021 i fins a un any de duració durant el curs acadèmic 2021-2022.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9187

Data del DOGV
:   04-10-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/9866


Data del document
:   29-09-2021

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 29 de setembre de 2021, del president de l'Institut Valencià de Cultura, per la qual es convoquen beques per al perfeccionament de joves músics de fins a un mes de duració durant l'any 2021 i fins a un any de duració durant el curs acadèmic 2021-2022. [2021/9866]  
Per mitjà de l'Ordre 34/2016, de 18 de juliol, de la Conselleria d'Educació, Investigació, Cultura i Esport (DOGV 7833, 21.07.2016), s'estableixen les bases reguladores per a la concessió de beques en règim de concurrència competitiva de les diferents matèries culturals integrades en CulturArts Generalitat (d'ara en avant, ordre de bases reguladores de beques).  
D'altra banda, el Pla estratègic de subvencions 2020-2023 de la Conselleria d'Educació, Cultura i Esport, aprovat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix en l'annex únic, com a objectiu estratègic 1 de l'Institut Valencià de Cultura, la millora de la formació de joves intèrprets i artistes, que preveu la línia de subvenció per a les beques de formació i perfeccionament de música i cant.  
  
Així mateix, el Decret llei 2/2020, de 3 d'abril, ha establit una sèrie de mesures extraordinàries en matèria de subvencions en l'àmbit de la cultura destinades a pal·liar els efectes derivats de la suspensió d'activitats culturals i el tancament d'establiments i locals, motivat per l'emergència sanitària ocasionada pel Covid-19 i conseqüent declaració de l'estat d'alarma a Espanya.  
Com s'indica en el seu Preàmbul, el capítol IV d'aquesta norma preveu les mesures de flexibilització necessàries per a afavorir el compliment de la finalitat de les subvencions, evitant produir a les persones i entitats beneficiàries un perjudici afegit als efectes desfavorables de les restriccions imposades per l'estat d'alarma.  
En aquest context, la present convocatòria ha tingut en compte també les mesures previstes en l'article 1 del Decret llei 4/2020, de 17 d'abril, del Consell, de mesures extraordinàries de gestió economicofinancera per a fer front a la crisi produïda per la Covid-19.  
De conformitat amb el que s'estableix en l'article 160.4.b, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), que estableix que les persones que ostenten la presidència dels organismes públics i entitats de dret públic seran les competents per a realitzar la convocatòria de les subvencions, així com d'acord amb l'article 2, punt 2, lletra l) i l'article 4, punt 2, lletra j) del Reglament d'Organització i Funcionament de CulturArts Generalitat, aprovat pel Decret 5/2013, de 4 de gener i modificat, a aquest efecte, pel Decret 141/2014, de 5 de setembre, del Consell (DOGV 7355, 08.09.2014), en virtut dels quals correspon a la Presidència convocar i resoldre la concessió d'incentius, ajudes i subvencions de les diferents matèries culturals integrades en l'Institut Valencià de Cultura (d'ara en avant IVC), resolc:  
  
  
Primer. Finalitat, objecte i condicions de les beques  
1. Convocar la concessió de beques per al perfeccionament de joves músics en centres de formació i perfeccionament nacionals i internacionals i/o amb professors de reconegut prestigi, en les modalitats següents:  
  
a) Fins a un mes de duració, des de l'1 de desembre de 2020 fins al 30 de novembre de 2021.  
b) Fins a un any de duració durant el curs acadèmic 2021-2022.  
Les dues amb la finalitat de fomentar, en l'àmbit competencial de la Generalitat, la cultura musical i, més en concret, l'assistència a cursos de perfeccionament tècnic i artístic dels joves músics valencians, a fi de contribuir a la millora de la seua formació tècnica i musical.  
2. Les ajudes es concediran d'acord amb els principis de publicitat, transparència, objectivitat, igualtat i no discriminació, i, mitjançant el règim de concurrència competitiva, per a activitats que tinguen lloc des de l'1 de desembre de 2020 fins al 30 de novembre de 2021 i durant el curs acadèmic 2021-2022, segons la modalitat que se sol·licite.  
3. Per a obtindre la condició de beneficiari de les ajudes per a la concessió de beques de formació de música, les persones físiques sol·licitants hauran de complir els requisits establits en l'article 2, punts 2.1 i 2.3, de l'ordre de bases reguladores de beques.  
Així, podran sol·licitar aquestes beques les persones físiques que disposen dels requisits següents:  
a) Tindre la condició de valencià o valenciana; d'acord amb la descripció de la línia de subvenció S6428000, «Beques de formació i perfeccionament de música i cant», dels pressupostos de la Generalitat, aprovats per la Llei 4/2020, de 30 de desembre, de 2020, de pressupostos de la Generalitat per a l'exercici 2021 (DOGV 8987, 31.12.2020), la finalitat d'aquesta consisteix en la concessió de beques per a la realització de cursos de formació i perfeccionament de música i cant, preferentment per a joves valencians.  
A l'efecte d'aquesta resolució, s'entén que tenen la condició de valencià els que són naturals de la Comunitat Valenciana i els ciutadans nacionals i de la resta de la Unió Europea que estan empadronats com a residents en algun municipi d'aquesta amb una antiguitat mínima d'un any en la data en què finalitze el termini de presentació de la sol·licitud.  
  
Si s'ha estat empadronat com a resident en diferents municipis, es computaran els períodes corresponents a aquests sempre que siguen consecutius.  
No obstant això, també podran accedir a aquestes beques aquells altres sol·licitants que tinguen la condició d'espanyol o nacional d'un estat membre de la Unió Europea que, amb independència de la seua residència, presenten un projecte per a desenvolupar en l'àmbit competencial de la Generalitat.  
b) No haver complit vint-i-huit (28) anys l'últim dia del termini establit per a la presentació de les sol·licituds.  
Per a les especialitats de direcció d'orquestra, direcció de cor, cant i composició, aquest límit, en el dia indicat, s'elevarà a trenta-tres (33) anys.  
c) Estar en possessió de la titulació superior de música, en qualsevol de les seues especialitats. També podran optar a aquestes beques els que estiguen matriculats en l'últim curs de la seua especialitat instrumental o vocal.  
Les persones sol·licitants hauran de disposar dels requisits exigits en acabar el termini de presentació de sol·licituds establit en el resolc tercer d'aquesta resolució.  
4. En cap cas aquestes beques es concediran per a cursar estudis dirigits a l'obtenció de titulació acadèmica de grau i postgrau a Espanya, incloent els programes de mobilitat Erasmus. De la mateixa manera, tampoc es concediran aquestes beques per a estudis de grau i postgrau (màster i doctorat) que puguen ser homologats a Espanya en l'àmbit de l'Espai Europeu d'Educació Superior, o declarada la seua equivalència, de conformitat amb el que disposa el Reial decret 967/2014, de 21 de novembre, pel qual s'estableixen els requisits i el procediment per a l'homologació i declaració d'equivalència a titulació i a nivell acadèmic universitari oficial i per a la convalidació d'estudis estrangers d'educació superior.  
No podran optar a aquestes beques les persones que hagen rebut fins en tres ocasions o més una beca semblant per al perfeccionament musical en el seu instrument o especialitat en anteriors convocatòries, incloses les gestionades per l'Institut Valencià de la Música de la Generalitat i la Conselleria d'Educació, Investigació, Cultura i Esport.  
  
Tampoc podran optar a aquestes beques les persones que exercisquen activitats musicals professionals amb dedicació plena, com a professors de conservatoris o centres d'ensenyament musical i instrumentistes d'orquestres, bandes o agrupacions professionals. S'entén per dedicació plena tindre subscrit un contracte de treball amb una dedicació igual o superior a trenta hores setmanals Aquesta situació s'haurà de mantindre durant l'execució del projecte o programa de treball per a la realització del qual s'ha concedit la beca.  
5. Els interessats només podran presentar una sol·licitud de beca i només per a una única modalitat. En el cas que un mateix peticionari sol·licite més d'una beca, ja siguen de la mateixa modalitat o de diferents modalitats, cap de les sol·licituds presentades serà admesa.  
  
  
  
Segon. Finançament de les beques. Distribució per modalitats  
1. D'acord amb la Llei 4/2020, de 30 de desembre, de 2020, de pressupostos de la Generalitat per a l'exercici 2021 (DOGV 8987, 31.12.2020), les ajudes convocades s'imputaran al crèdit previst en la secció 09, entitat 00362, línia de subvenció S6428000, «Beques de formació i perfeccionament de música i cant», per un import màxim de 130.000 euros, inclòs en el capítol IV del pressupost de l'Institut Valencià de Cultura.  
Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que el finança.  
2. L'import màxim de qualsevol de les beques, de conformitat amb el que preveu l'article 9.2 de l'ordre de bases reguladores de beques, no serà superior a 500 euros, en la modalitat A, de fins a un mes de duració, que necessàriament haurà de correspondre a una activitat formativa desenvolupada entre l'1 de desembre del 2020 i el 30 de novembre de 2021, i a 6.000 euros en la modalitat B, de fins a un any de duració, que coincidirà amb una activitat formativa del curs acadèmic 2021-2022.  
  
L'import de 130.000 euros es distribuirà entre les dues modalitats, amb el desglossament següent:  
a) Modalitat A, beques de fins a un mes de duració, un import màxim de 15.000 euros.  
b) Modalitat B, beques de fins a un any de duració, un import màxim de 115.000 euros.  
L'import de les beques regulades en la present convocatòria, en cap cas podrà ser d'una quantia que, aïlladament o en concurrència amb altres subvencions, ajudes, ingressos o altres recursos, superen el cost de l'activitat subvencionada a desenvolupar pel beneficiari.  
Les quantitats no disposades de qualsevol de les modalitats es podran aplicar, si això és necessari, a la qual siga deficitària, sense que se supere mai globalment la quantitat màxima de 130.000 euros.  
  
Tercer. Presentació de sol·licituds  
1. El termini de presentació de sol·licituds serà de quinze dies hàbils comptats des de l'endemà de publicació de la present convocatòria en el Diari Oficial de la Generalitat Valenciana.  
2. Les sol·licituds hauran de dirigir-se a la seu de l'Institut Valencià de Cultura.  
Totes les sol·licituds es presentaran per via telemàtica a través del registre electrònic accessible des de la pàgina web http://ivc.gva.es/, per a això el sol·licitant o el seu representant hauran de disposar de qualsevol dels certificats o les signatures electròniques que admet aquesta aplicació.  
En cap cas seran vàlids els documents als quals s'haja d'accedir per mitjà d'enllaços o webs corresponents a aplicacions o plataformes d'emmagatzematge, o a serveis d'allotjament d'arxius, i es tindran aquests documents per no presentats.  
3. Les sol·licituds s'hauran d'emplenar necessàriament de conformitat amb el model de sol·licitud que s'adjunta com a annex I en aquesta convocatòria, acompanyat obligatòriament de la fitxa pressupostària, ajustada al model disponible en la pàgina web http://ivc.gva.es/, i inclourà els documents, certificats i informació a què es fa referència a continuació i que comprendran els punts següents:  
a) Especificar el curs al qual es vol assistir (apartat C).  
b) Titulació i expedient acadèmic que indique l'últim curs realitzat, la nota mitjana obtinguda, així com totes les qualificacions obtingudes en el grau superior, incloses les de l'instrument per al qual se sol·licita la beca (apartat D).  
c) Relació de cursos de perfeccionament i altres activitats de formació realitzats respecte de l'instrument que es vol perfeccionar, amb expressió del curs, centre d'impartició, any de realització i nombre d'hores lectives. Únicament es tindran en compte els cursos i/o activitats justificats amb la certificació adient que especifique el nombre d'hores (apartat E).  
d) Memòria explicativa de les principals activitats artístiques realitzades en agrupacions orquestrals, de cambra i com a solista. Únicament es tindran en compte les activitats justificades (apartat F).  
e) Memòria explicativa del programa de perfeccionament a desenvolupar per la persona sol·licitant (apartat G).  
f) Relació de beques o ajudes rebudes en els cinc últims anys d'institucions públiques o privades per a realitzar cursos d'ampliació o perfeccionament de la seua especialitat artística; si no s'han rebut, s'indicarà «cap» (apartat H).  
g) Relació de premis i reconeixements obtinguts (apartat I).  
h) Qualsevol altre document o circumstància que, a juí de la persona sol·licitant, puga servir per a valorar millor els seus mèrits, en relació amb els criteris de prioritat que s'estableixen (apartat J).  
i) Prova acreditativa documental dels contactes realitzats per a l'admissió en el centre proposat en la sol·licitud per al desenvolupament del programa de perfeccionament.  
Si aquesta admissió en el centre queda supeditada a una prova posterior, la persona sol·licitant haurà de superar-la per a poder ser beneficiària d'una beca, en el supòsit que haja sigut proposta.  
Si el resultat de la prova d'admissió es coneix després d'haver obtingut l'ajuda, en el cas que no s'haja superat, la beca serà revocada de manera automàtica.  
En el cas que se sol·licite la beca per a treballar directament amb un professor o professora de reconegut prestigi, haurà d'acreditar-se per escrit la disponibilitat d'aquesta persona (apartat K).  
j) Prova acreditativa documental emesa pel centre en el que es cursaran els estudis, del tipus de crèdits que el sol·licitant rebrà per cursar els estudis objecte del projecte (apartat K).  
k) Declaració responsable de no estar sotmeses a les prohibicions per a obtindre la condició de persona beneficiària, d'acord amb el que disposa l'apartat 2 de l'article 13 de la Llei general de subvencions (apartat L).  
l) Declaració responsable de no estar exercint activitats musicals professionals amb dedicació plena, entenent-se per tal, el tindre subscrit un contracte de treball amb una dedicació igual o superior a trenta hores setmanals. Aquesta situació s'haurà de mantindre durant l'execució del projecte o programa de treball per a la realització del qual s'ha concedit la beca (apartat L).  
m) D'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part del sol·licitant, l'òrgan gestor del procediment estarà autoritzat per a obtindre directament les dades dels documents elaborats per qualsevol administració pública, excepte les dades tributàries que requereixen autorització expressa per part del sol·licitant (aquestes opcions figuren en el model de sol·licitud (apartat M de l'annex I), respecte a aquells que es proposen com a beneficiaris, i que per a aquest procediment són els següents:  
  
1r. Dades d'identitat (NIF, o document equivalent en el cas d'un estat membre de la Unió Europea).  
2n. Certificació de l'Agència Estatal d'Administració Tributària, que acredite que es troba al corrent de les seues obligacions.  
3r. Certificació de la Tresoreria General de la Seguretat Social, que acredite que es troba al corrent de les seues obligacions.  
4t. Certificació de la Direcció Territorial de la Conselleria d'Hisenda i Model Econòmic corresponent, que acredite que es troba al corrent de les seues obligacions tributàries amb la Generalitat.  
5é. Certificat d'haver presentat la declaració de l'Impost sobre la Renda de les Persones Físiques (Agència Estatal d'Administració Tributària) de la unitat familiar en què està integrada a efectes fiscals, corresponent a l'últim exercici fiscal, o que no està obligada a presentar aquesta declaració.  
En cas de manifestar en l'imprés de sol·licitud oposició a la seua obtenció o no autoritzar l'accés a les dades tributàries, seran els interessats els qui hagen d'aportar els citats documents i certificats.  
Estan exonerades de presentar els certificats d'estar al corrent de les seues obligacions fiscals i amb la Seguretat Social, les persones beneficiaries de beques o ajudes destinades expressament a finançar estudis en centres de formació públics o privats, quan es perceben directament per les persones individuals beneficiàries, d'acord amb el que disposa l'Ordre de 30 de maig de 1996, de la Conselleria d'Economia i Hisenda.  
  
4. Les persones sol·licitants de beques corresponents a les especialitats de composició, direcció d'orquestra o direcció de cor hauran d'aportar, a més, d'acord amb el que preveu l'article 3, punt 3.2 de l'ordre de bases reguladores de beques, la documentació següent:  
a) Les persones sol·licitants en l'especialitat de composició hauran de presentar tres exemplars d'obres originals per a diferent plantilla orquestral o de cambra, i la comissió tècnica de valoració els estudiarà i els valorarà.  
b) Les persones sol·licitants en l'especialitat de direcció d'orquestra o cor hauran de presentar un vídeo de visió frontal d'aquesta persona, perquè la comissió tècnica de valoració puga valorar a l'aspirant, amb fragments de dues obres, com a mínim, de diferents estils i èpoques.  
  
5. Si la sol·licitud d'iniciació no disposa dels requisits exigits o falta la documentació, s'aplicarà el que disposa l'article 5.4 de l'ordre de bases reguladores de beques, i, en tot cas, l'esmena de la documentació haurà de presentar-se d'acord amb el que preveu el punt 2 del present resolc tercer.  
L'òrgan instructor podrà requerir als qui hagen sol·licitat l'ajuda, perquè proporcionen qualsevol informació aclaridora que siga necessària per a la gestió d'aquesta. En cap cas, a través de l'esmena es podran acreditar mèrits, després de la data de la finalització del termini de presentació de sol·licituds.  
L'Institut Valencià de Cultura cursarà les notificacions via electrònica per mitjà de l'adreça electrònica habilitada, o, a falta d- això, per mitjà de la carpeta ciutadana del sol·licitant o el seu representant.  
6. Les dades de caràcter personal continguts en l'imprés de sol·licitud podran ser inclosos en un fitxer per al seu tractament per l'Institut Valencià de Cultura com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment els sol·licitants d'ajuda podran exercir els drets d'accés, rectificació, cancel·lació i oposició, tot això de conformitat amb el que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018 de 5 de desembre de Protecció de dades personals i garantia dels drets digitals.  
Es pot consultar la política completa de privacitat de l'IVC en la següent adreça: http://ivc.gva.es/es/ivc/quienes-somos-ivc/aviso-legal/politica-de-privacidad.  
  
Quart. Comissió tècnica de valoració  
1. La comissió tècnica de valoració s'ajustara al que estableix l'article 6, epígraf 3.2, de l'ordre de bases reguladores de beques. El seu nomenament es farà públic a través de la pàgina web http://ivc.gva.es/.  
  
2. La comissió tècnica de valoració, atenent les sol·licituds presentades i l'interés d'aquestes, emetrà un informe d'avaluació d'acord amb els criteris de valoració que s'enumeren en el resolc cinqué de la present resolució.  
Aquest informe quedarà incorporat en les actes de la comissió i es deixarà constància succinta dels motius de la valoració i ponderació de les sol·licituds, així com la seua prelació de major a menor puntuació. Així mateix, contindrà la proposta de beques i la quantia d'aquestes, per a les dues modalitats, de conformitat amb els límits establits en l'apartat 2 del resolc segon de la present resolució, així com els motius de denegació, si és el cas.  
  
Cinqué. Criteris de valoració de les sol·licituds i quantia de les beques  
  
1. Per a l'elaboració de l'informe i la proposta, la comissió tècnica de valoració prevista en l'article 6, punt 3.2 de l'ordre de bases reguladores de beques, tindrà en compte els criteris objectius d'atorgament de les subvencions, la ponderació i la puntuació mínima exigida, previstos en l'article 3, epígraf 3.2, de la mateixa ordre.  
2. L'audició consistirà en la interpretació d'una obra obligada per instrument i una altra de lliure elecció. Les obres obligades per instrument són:  
ARPA: Sonata (P. Hindemith).  
BOMBARDÍ: Concerto for Euphonium (Vladimir Cosma).  
CLARINET: Tres peces per a solo de clarinet (I. Stravinski).  
CLAVECÍ: Partita núm. 5 BWV 829 (J. S. Bach).  
CONTRABAIX: Primera suite en sol major (versió de François de Rabath, de J. S. Bach).  
FAGOT: Concert en si b major kV 191 (W. A. Mozart).  
FLAUTA: Pièce, per a solo de flauta (J. Ibert).  
GUITARRA: Capriccio diabòlic (revisió d'Andrés Segòvia, de Mario Castelnuovo Tedesco).  
LLAÜT: Les diferències sobre Guarda'm les vaques (L. Narváez) i Calata a la spagnuola (J. A. Dalça).  
OBOÉ: Metamorfosi (B. Britten).  
ORGUE: Tocata i fuga en re menor (J. S. Bach).  
PERCUSSIÓ: Improvisation & March, per a tambor (Elliot Carter). L'obra de lliure elecció ha de ser necessàriament de vibràfon o marimba.  
  
PIANO: Polonesa-fantasia. Opus 61 (F. Chopin).  
SAXÒFON: Concertino de cambra (J. Ibert).  
TIORBA: Suite (preludi, Allemande, Gavotta, Gigue, Angloise) (R. de Visée).  
FLAUTA TRAVESSERA BARROCA: Fantasia núm. 7 per a solo de flauta en re major (G. P. Telemann).  
TROMBÓ: Improvisació núm. 1 (E. Crespo).  
TROMPA: Concert núm. 1, opus 11 (R. Strauss).  
TROMPETA: Concerto (Charles Chaynes).  
TUBA: Concertino (J. Koetzier).  
VIOLA: Suite núm. 3 en do major. QQS 6152 (J. S. Bach).  
VIOLÍ: Concert núm. 4 en re major (un moviment) (W. A. Mozart).  
  
VIOLÍ BARROC: Sonata núm. 1 en sol menor, adagi i fuga, (J. S. Bach).  
VIOLONCEL: Suite núm. 3, en do major PZT 1799 (J. S. Bach).  
  
Atesa la dificultat d'assenyalar l'obra obligada en l'especialitat de jazz, l'audició consistirà en la presentació d'un estàndard i d'una composició pròpia per a l'instrument proposat, amb la banda que es necessite.  
En l'especialitat de cant, l'audició consistirà en la interpretació d'un lied o cançó i d'una ària d'òpera o sarsuela, triada per la comissió tècnica de valoració entre les tres que, com a mínim, propose la persona sol·licitant per a cada modalitat, lied o ària, entre les del repertori de la seua corda.  
3. Quan l'obra de lliure elecció requerisca pianista repertorista, el sol·licitant haurà d'indicar-lo així en la seua sol·licitud, veient-se a més obligat a remetre les partitures d'aquesta obra, en el moment mateix de l'esmentada sol·licitud (annex I, apartat K).  
4. Els sol·licitants que corresponguen a les especialitats de composició, direcció d'orquestra o direcció de cor estaran exemptes d'audició.  
  
5. La comissió tècnica de valoració podrà eximir de l'audició les persones sol·licitants de la modalitat A. Per al supòsit d'excepció d'audició en la modalitat A, la comissió atribuirà els punts proporcionalment als criteris de l'article 3, epígraf 3.2, de l'ordre de bases reguladores de beques.  
6. Per als sol·licitants membres de famílies nombroses es tindrà en compte el dret de preferència al qual fa referència l'article 11.a de la Llei 40/2003, de 18 de novembre, de protecció a les famílies nombroses, desenvolupat en l'article 7.1 del seu reglament (Reial decret 1621/2005, de 30 de desembre), en els supòsits d'empat en la puntuació obtinguda.  
  
7. La proposta que eleve la comissió tècnica de valoració no podrà incloure cap projecte de perfeccionament que no haja aconseguit una puntuació mínima de 40 punts en la modalitat A o de 45 punts en la modalitat B, de conformitat amb el que preveu l'article 3, punt 3.2, de l'ordre de bases reguladores de beques.  
8. Per a la determinació de la quantia de les beques, de conformitat amb el que estableix l'article 9.2 de l'ordre de bases reguladores de beques, es tindrà en compte la puntuació total obtinguda.  
Es valoraran els recursos econòmics de les persones sol·licitants, de manera que es puga afavorir la situació d'aquelles que disposen d'ingressos personals o familiars limitats, i de manera especial, de membres de famílies nombroses oficialment reconegudes, si és el cas, en els supòsits d'empat en la puntuació total obtinguda.  
  
Sisé. Resolució de la convocatòria  
Haurà d'ajustar-se al contingut de l'article 7 de l'ordre de bases reguladores, i el termini de resolució i publicació és de tres mesos des de la publicació de la convocatòria. En tot cas, la resolució esmentada s'haurà de publicar en el Diari Oficial de la Generalitat Valenciana, d'acord amb el que disposa l'article 26 de la Llei general de subvencions, en relació amb els articles 40 i 45 de la Llei 39/2015, d'1 d'octubre, del procediment administratiu comú de les administracions públiques, i en la pàgina web de l'Institut Valencià de Cultura (http://ivc.gva.es/). Les ajudes concedides es publicaran igualment en la Base de dades nacionals de subvencions (BDNS).  
La resolució de concessió posarà fi a la via administrativa, i contra ella es podrà interposar, potestativament, el recurs de reposició, davant el president de l'Institut Valencià de Cultura, en el termini d'un mes comptat des de l'endemà de la publicació, o bé, directament, un recurs contenciós administratiu davant els jutjats contenciosos administratius de València, en el termini de dos mesos comptats des de l'endemà de la publicació, sense perjudici de qualsevol altre que s'estime pertinent.  
  
En el cas que la convocatòria no siga resolta en el termini previst anteriorment, s'entendran desestimades totes les sol·licituds, sense perjudici de l'obligació de l'Administració de resoldre expressament, continguda en la Llei 39/2015, d'1 d'octubre, del procediment administratiu comú de les administracions públiques.  
  
Seté. Obligacions de les persones beneficiàries  
1. Les persones beneficiàries d'aquestes beques estan obligades a:  
a) Comunicar per escrit a l'Institut Valencià de Cultura l'acceptació de la beca en un termini no superior als deu dies hàbils següents des de la publicació de la resolució de concessió en el Diari Oficial de la Generalitat Valenciana, segons el model d'acceptació que s'adjunta a la present convocatòria com a annex III, i facilitar les dades bancàries on rebre l'import de l'ajuda, per a la qual emplenarà el model de domiciliació bancària que s'adjunta com a annex II.  
Si no presenta l'acceptació expressa, es considerarà que ha perdut el dret a la subvenció concedida. Sense perjudici del que s'ha exposat anteriorment, l'acceptació fora del termini establit comportarà per al beneficiari l'aplicació de les sancions que corresponguen, d'acord amb el que preveu el punt 3 del resolc deu de la present resolució.  
  
b) Complir el programa de treball proposat, i per a les beques de la modalitat A, començar i finalitzar les activitats per a les quals va ser concedida la beca, fins al 30 de novembre de 2021; quant a les beques de la modalitat B, per al curs acadèmic 2021-2022, començar el programa de perfeccionament, en qualsevol cas, abans de 31 d'octubre de 2021.  
c) Comunicar per escrit la renúncia a la beca concedida, quan no siga possible fer el curs en les condicions previstes en el projecte o per qualsevol altre motiu.  
d) Justificar documentalment la utilització de l'ajuda en la forma indicada en el punt dos del resolc huité de la present resolució i conservar els documents justificatius de l'aplicació de l'import rebut, per a poder justificar la despesa i poder atendre les actuacions de comprovació i control.  
e) Qualsevol reformulació del projecte o canvi de caràcter substancial s'haurà de comunicar prèviament a l'Institut Valencià de Cultura i ho haurà d'autoritzar la persona que tinga la presidència de la comissió de valoració, previ informe del Servei d'Ajudes, que podrà proposar modificar l'ajuda concedida. La realització de canvis sense comunicació prèvia, i l'autorització subsegüent, podrà determinar la revocació de la subvenció, amb l'obligació de devolució de l'ajuda rebuda, si escau.  
  
Es consideraran modificacions de caràcter substancial:  
1r. Aquelles en les quals el pressupost efectiu revele una desviació a la baixa superior al 25 % respecte al pressupost total previst i aportat al projecte juntament amb la sol·licitud. En aquest cas comportarà una minoració proporcional de l'import concedit. No obstant això, les modificacions de projectes, el decrement pressupostari dels quals respecte al pressupost total previst supere el 50 %, podran comportar la revocació o la pèrdua del dret al cobrament de l'ajuda concedida. L'incompliment d'aquesta obligació determinarà la revocació de l'ajuda.  
2n. Les modificacions no pressupostàries que contribuïsquen a desvirtuar la qualitat o alterar l'objecte, la finalitat o el calendari del projecte original, i que també podran comportar minoració o revocació de l'ajuda concedida.  
f) Presentar davant el registre de l'Institut Valencià de Cultura, en el termini màxim d'un mes a partir del moment en què finalitze el curs, el certificat de les autoritats acadèmiques (professors o professores del centre on s'han cursat els estudis o bé del mestre o mestra que haja impartit les classes de manera individualitzada i particular) que acredite la continuïtat i aprofitament dels estudis cursats; i, en qualsevol cas, sempre abans del 30 de novembre de 2021 per a les beques de la modalitat A, i fins al 30 de setembre de 2022 per a les beques de modalitat B.  
  
g) Al certificat acadèmic anterior s'adjuntarà una memòria detallada sobre els estudis de perfeccionament cursats amb aquesta beca, així com una relació de les despeses produïdes durant aquest període de temps, a la qual s'adjuntarà els justificants de despesa i de pagament, les factures originals, fins i tot electròniques, i qualsevol altre document de valor probatori de la despesa efectuada.  
h) Comunicar les beques concedides per a la mateixa o semblant activitat, i s'acreditarà per mitjà d'una còpia de la notificació rebuda, així com altres ingressos o recursos que servisquen per a finançar els cursos de perfeccionament musical.  
i) Estar al corrent en el compliment de les seues obligacions tributàries i davant la Seguretat Social, de conformitat amb el que preveuen els articles 22 i 23 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, amb anterioritat a dictar-se la proposta de resolució de concessió de les ajudes, llevat que s'aplique l'excepció continguda en l'Ordre de 30 de maig de 1996, de la Conselleria d'Economia i Hisenda.  
  
2. Els diversos documents es presentaran, d'acord amb el que preveu el punt 2 del resolc tercer.  
3. Les persones beneficiàries d'aquestes beques hauran de donar l'adequada publicitat a l'ajuda en totes les activitats que facen durant el període de gaudi d'aquesta, i fer-la constar en el seu currículum.  
4. Les persones beneficiàries hauran d'oferir un concert en els cicles que organitze l'Institut Valencià de Cultura (si són convidades a fer-ho i excepte causa de força major justificada), pel qual no percebran cap mena d'ingrés extraordinari.  
5. Les persones beneficiàries d'aquestes beques podran ser convidades a participar en les activitats de la Jove Orquestra de la Generalitat Valenciana, coincidents amb el període de duració de la beca i en la seua corresponent especialitat.  
6. Les persones beneficiàries se sotmetran a les actuacions de control financer que corresponguen a la Intervenció General de la Generalitat, en relació amb l'ajuda concedida, i hauran de col·laborar d'acord amb les obligacions contingudes en l'article 46 de la Llei 38/2003, general de subvencions.  
  
Huité. Justificació i pagament de les beques  
1. El pagament d'aquestes beques s'efectuarà d'una sola vegada, per mitjà d'una transferència bancària segons el model de domiciliació bancària (annex II) presentat juntament amb l'acceptació.  
2. La justificació de la beca adoptarà la forma de compte justificatiu i s'ajustarà al que estableix l'article 11.2 de l'ordre de bases reguladores de beques i s'integrarà amb els documents següents:  
a) Una memòria detallada de l'activitat realitzada i dels resultats obtinguts, ajustada al model disponible en la pàgina web http://ivc.gva.es/.  
b) Una memòria econòmica justificativa del cost de l'activitat realitzada, que contindrà:  
1r. El pressupost final amb les desviacions esdevingudes i el desglossament de cadascun de les despeses incorregudes. El pressupost final es presentarà necessàriament seguint el model de fitxa pressupostària disponible en la pàgina web http://ivc.gva.es/.  
2n. Relació de justificants, detallada i numerada, per ordre cronològic, de les despeses corrents aplicables a la subvenció, que es presentarà necessàriament seguint el model disponible en la pàgina web http://ivc.gva.es/, que s'acompanyarà d'un dossier que inclourà una còpia de cada factura o document que deixe constància de la despesa i la documentació acreditativa del pagament per qualsevol dels mitjans contemplats en la present resolució, d'acord amb l'ordre establit en aquesta relació detallada.  
Sense perjudici d'això, l'òrgan gestor del procediment podrà requerir els justificants que estime oportuns mitjançant la tècnica de mostreig estratificat, fins i tot de la totalitat dels justificants de despesa, si es generen dubtes sobre el cost del projecte.  
Si no s'aporta la justificació, el crèdit pressupostari quedarà anul·lat i decaurà el dret a cobrar l'ajuda concedida. La justificació fora del termini establit comportarà per al beneficiari l'aplicació de les sancions que corresponguen d'acord amb el que preveu el punt 3 del resolc deu d'aquesta resolució.  
  
Nové. Concurrència de fonts de finançament  
S'ajustaran al que estableix l'article 14 de l'ordre de bases reguladores de beques, i es podran compatibilitzar amb altres ajudes quan la suma de totes elles no excedisca el 100 % del pressupost contingut en l'estimació econòmica a què es fa referència en el resolc tercer, punt 3, de la present resolució, i quan la situació econòmica de les persones sol·licitants haja quedat justificada degudament en l'expedient.  
  
  
Deu. Incompliments, responsabilitat i règim sancionador  
1. L'Institut Valencià de Cultura es reserva igualment la possibilitat de modificar o de deixar sense efecte la subvenció, en cas d'incompliment d'alguna de les obligacions imposades als beneficiaris en el resolc seté, punt 1, de la present resolució, en els terminis i les condicions assenyalats, i s'observarà sempre el principi de proporcionalitat a què fa referència l'article 17.3.n de la Llei 38/2003, de 17 de novembre, general de subvencions.  
2. Les resultes que puguen produir-se per les renúncies produïdes i les minoracions que es determinen per l'aplicació del que s'ha indicat, podran disposar-se de conformitat amb el que estableix l'article 7.3 de l'ordre de bases reguladores de beques.  
3. Les infraccions i sancions es resoldran de conformitat amb el que disposa l'article 17 de l'ordre de bases reguladores de beques.  
4. Són causes de reintegrament les previstes en la normativa bàsica estatal, i especialment les previstes en l'article 37 de la Llei 38/2003, de 17 de novembre, general de subvencions.  
5. D'acord amb el que preveu l'article 171.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, no es podrà realitzar el pagament de la subvenció mentre la persona beneficiària no estiga al corrent en el compliment de les seues obligacions tributàries i davant la Seguretat Social o tinga la condició de subjecte deutor per resolució de procedència de reintegrament.  
  
Onze. Annexos  
La present resolució inclou tres annexos, que s'indiquen a continuació:  
Annex I. Model de sol·licitud de beca de perfeccionament de joves músics.  
Annex II. Model de domiciliació bancària.  
Annex III. Model d'acceptació de la beca i compromís de compliment d'obligacions.  
  
Dotzé. Eficàcia  
Aquesta resolució sortirà efectes l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 8, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà presentar un recurs potestatiu de reposició o bé es podrà plantejar directament un recurs contenciós administratiu, en els terminis i davant els òrgans que s'indiquen a continuació:  
  
1. El recurs de reposició s'haurà d'interposar davant el president de l'Institut Valencià de Cultura, en qualitat d'òrgan competent per a concedir les ajudes, en el termini d'un mes comptat des de l'endemà de la publicació en el Diari Oficial de la Generalitat Valenciana.  
2. El recurs contenciós administratiu haurà de plantejar-se davant els jutjats contenciosos administratius de València en el termini de dos mesos comptats des de l'endemà de la publicació en el Diari Oficial de la Generalitat Valenciana.  
  
València, 29 de setembre de 2021.- El president de l'Institut Valencià de Cultura: Vicent Marzà i Ibáñez.